Mmagauta o thomile a sa tshepe moeng yo eupša mafelelong a rata go kwa melaetša ya go tšwa badimong. Moeng o ile a re leina la gagwe ke Monanye. Se se ilego sa dira gore Mmagauta a theeletše monna yo ke ge a ekwa a bolela leina la gagwe le ba gabo ka moka. O ile a mmotša ditaba tša ka gabo go fihla le ka lehu la papagwe. Morwedi wa Phaka a dula fase a nyaka go kwa melaetša ya go tšwa badimong. Moeng a bolela le Mmagauta a re: "Dula fase o fere seseka gore ke kgone go fološa tše di tšwago go badimo ba geno, mosadi." Le ge mmele wa Mmagauta o be o sa fokola, o ile a fera seseka ka bothata gomme a bula ditsebe. Morongwa wa badimo le yena a fera seseka kgauswi le Mmagauta, a bea seatla sa gagwe legetleng la gagwe, a mo lebelela ka mahlong, a fološa ditaba.